ભગવાન સ્વામિનારાયણના આદર્શ સંતવર્ય સદ્. શ્રી ગોપાળાનંદસ્વામી થકી સોખડા ગામના પ.ભ. ગોપાળભાઈ કાશીભાઈ પટેલ સત્સંગી થયા ને તેમના જ્યેષ્ઠ પુત્ર પ.ભ. ત્રિભોવનદાસભાઈ પણ બ્રહ્મસ્વરૂપ સ્વામીશ્રી શાસ્ત્રીજીમહારાજના નિષ્ઠાવાન સત્સંગી હતા. સ્વામીશ્રી શાસ્ત્રીજીમહારાજે સોખડા ગામમાં શિખરબદ્ધ મંદિર કરવાનો સંકલ્પ કર્યો હતો પણ સંજોગવશાત્ એ સાકાર ન થતા, ત્રિભોવનદાસભાઈએ ગામની અંદર એક નાનું હરિમંદિર કરવા માટેની જગ્યા શાસ્ત્રીજીમહારાજને આપી હતી. બ્રહ્મસ્વરૂપ સ્વામીશ્રી યોગીજીમહારાજે અપરંપાર ભીડો વેઠી એ જગ્યા પર જાતમહેનતે એક સુંદર હરિમંદિર બાંધ્યું જેમાં શ્રી પટ્ટની મૂર્તિઓની પ્રતિષ્ઠા સંવત ૧૯૮૭ના ફાગણ સુદ છઠ ને સોમવાર તા. ૨૩-૨-૧૯૩૧ના શુભદિને કરવામાં આવી હતી. પ્રગટ ગુરુહરિ પ.પૂ. હરિપ્રસાદસ્વામીજી ને ૩૮ સંતો ઈ.સ. ૧૯૬૬ થી ઈ.સ. ૧૯૮૧ સુધી આ મંદિરમાં નિવાસ કરીને રહ્યા.